Que Haidar

Tengku Iskhan Shah bin Tengku Haidar atau lebih dikenali sebagai Que Haidar (lahir 30 Mei 1979) merupakan salah seorang pelakon dan penyanyi Malaysia. Berupakan bekas pelajar Akademi Seni Warisan Kebangsaan (ASWARA) yang berkecimpung dalam dunia teater sebelum terjun ke layar perak.

Kerjaya
Penampilan pertamanya di kaca TV adalah menerusi drama Toll Gate Girl arahan Osman Ali dan diterbitkan oleh Tiara Jacquelina pada tahun 2001 ketika berusia 23 tahun bersama aktres Amy Mastura dan Rita Rudaini. Filem pertama lakonan beliau berjudul Haru Biru arahan Shadan Hashim pada tahun 2004 namun hanya pada tahun 2007 filem itu ditayangkan.  

Debut beliau di layar perak adalah menerusi filem KL Menjerit 1 pada tahun 2005 yang terus meledakkan nama beliau sebaris dengan aktor-aktor seangkatan seperti Farid Kamil, Fahrin Ahmad, Pierre Andre, Jehan Miskin dan Bront Palarae. Filem-filem popular beliau ialah Zombie Kampung Pisang, Castello, Cinta, Setem dan banyak lagi. Populariti Que di layar lebar dibuktikan dengan kemenangan dua tahun berturut di Anugerah Bintang Popular Berita Harian untuk kategori Pelakon Filem Lelaki Popular (ABPBH) pada tahun 2008 dan 2009. Que juga pernah memenangi 2 buah trofi kategori lakonan terbaik di Anugerah Skrin TV3 menerusi dua buah drama TV lakonannya Tuhan Pun Tahu (2007) dan Terlerai Takbir Kasih (2009). Di Festival Filem Malaysia beliau pernah dianugerahkan Pelakon Harapan Lelaki menerusi filem Castello serta 2 kali dicalonkan untuk kategori Pelakon Lelaki Terbaik (FFM) pada tahun 2006 dan 2009. 

Que membuat keputusan untuk bersara daripada bidang lakonan secara mengejut pada tahun 2010 setelah berkahwin dengan koreografer Linda Jasmine. Biarpun terpaksa mengecewakan peminat-peminat dan pengkarya filem, Que nekad untuk beralih arah ke bidang perniagaan dan kini masih aktif mengajar kelas lakonan setelah bergelar pensyarah di Kolej Sunway. Pada tahun 2012, beliau mengumumkan hanya akan mengambil tawaran lakonan yang bersesuaian dengan kehendaknya. Sejak itu beliau tidak muncul di layar lebar/kaca TV sekerap dulu tetapi setiap karyanya mutakhir ini mendapat perhatian yang baik antaranya filem pecah panggung Lagenda Budak Setan, Rock Oo! (2013) dan drama televisyen Seligar dan Malaikat Yang Tersembunyi. Pada tahun 2013, beliau dilantik menjadi salah seorang tenaga pengajar di Akademi Fantasia musim ke-10.  

Selain berlakon, ketika awal kemunculan beliau pernah menganggotai kumpulan pop Sho-gun tetapi mereka tidak sempat merakamkan album penuh. Bakat nyanyiannya boleh dilihat menerusi filem Rock dan Rock Oo! apabila diberi peranan sebagai penyanyi.

Sejarah Keluarga
Que Haidar mempunyai susur galur dari sejarah Kesultanan Kedah. Hal ini setelah didapati beliau adalah pewaris susur galur kepada Tengku Kudin, seorang Raja Muda Kedah, Wizurai Selangor dan menantu kepada Sultan Abdul Samad, Sultan Selangor yang keempat.

Berikut adalah salasilah keturunan beliau :

1. Y.M. Tengku Iskhan Shah bin Tengku Haidar [Que Haidar] anak kepada;

2. Y.M. Tunku Haidar bin Tunku Daud [Tengku Haidar bin Tengku Daud] anak kepada;

3. Y.M. Tunku Daud bin Tunku Haidar ‘Ali Shah [Tengku Daut] [Tengku Daud bin Tengku Haidar] anak kepada;

4. H.H. Tunku Haidar ‘Ali Shah bin Tunku Zia ud-din [Tunku Idah/Eda] anak kepada

5. Tunku Zia ud-din ibni al-Marhum Sultan Zain al-Rashid al-Mu’azzam Shah [Tunku Kudin]

Kontroversi
Sekitar Ogos 2017, Que mendapat kecaman ramai pihak susulan tindakannya mengeluarkan kenyataan mengenai segelintir pelakon "kayu" yang banyak memenuhi drama tempatan. Beliau turut meluahkan perasaan kecewa terhadap segelintir pelakon baharu yang tidak menghadiri bengkel lakonan anjuran Perbadanan Kemajuan Filem Nasional (FINAS). Kenyataan beliau mengundang kemarahan pelakon dan pengarah, Aziz M. Osman yang menyifatkan beliau tidak rasional.

Filemografi

Filem

Drama

Telefilem

Diskrografi

Anugerah dan pencalonan

Catatan

Rujukan

Pautan luar 
 

Kelahiran 1979
Orang hidup
Pelakon lelaki Malaysia
Penyanyi lelaki Malaysia
Orang dari Johor
Pelakon lelaki Malaysia abad ke-21
Orang Malaysia berketurunan Melayu
Muslim Malaysia
Pelakon televisyen Malaysia
Pelakon filem Malaysia
2009
2008
Alumni Akademi Seni Budaya dan Warisan Kebangsaan